L'Eliana rep una menció de la Universitat CEU per la seua transparència en la comunicació pública
27 de maig de 2025

• Aquest reconeixement consolida el compromís de l'Ajuntament amb la transparència i el bon govern.

L'Ajuntament de l'Eliana ha estat reconegut amb una menció especial en l'edició 2024 dels Sellos Infoparticipa, un distintiu que acredita les bones pràctiques en matèria de transparència i participació ciutadana en la comunicació pública local. Aquest reconeixement ha estat atorgat per l'Observatori de Governança, Transparència i Responsabilitat Social Corporativa de la Universitat CEU Cardenal Herrera, en col·laboració amb la Universitat Autònoma de Barcelona.

En l'acte de lliurament, celebrat aquest dilluns en el Paranimf de la Universitat CEU, s'ha destacat l'alt nivell de compliment de l'Eliana en indicadors avaluats per la metodologia Mapa Infoparticipa, que analitza anualment 52 aspectes clau relacionats amb la transparència institucional en els portals web municipals, mesurant l'accessibilitat a la informació, la gestió de recursos públics i les eines de participació ciutadana.

L'Eliana ha estat un dels 31 ajuntaments valencians que ha obtingut un esment destacat pel seu nivell de compliment, dins de la categoria de municipis d'entre 10.000 i 30.000 habitants, en superar el 55% dels indicadors avaluats. Aquest reconeixement fa valdre el treball constant del consistori per fer més accessible i comprensible la informació pública, i per afavorir una comunicació clara, responsable i compromesa amb la ciutadania.

L'alcalde, Salva Torrent, ha expressat la voluntat de continuar avançant per a aconseguir en futures edicions la puntuació màxima i obtenir el Sello Infoparticipa. “La transparència és un principi essencial de la nostra acció política i institucional i continuarem treballant en una administració oberta i pròxima a la ciutadania”, ha afirmat.